CELEX: 32020R0517
Language: et
Date: 2020-04-03 00:00:00
Title: Komisjoni rakendusmäärus (EL) 2020/517, 3. aprill 2020, teatavate kaupade klassifitseerimise kohta kombineeritud nomenklatuuris

14.4.2020   
               
               
                  ET
               
               
                  Euroopa Liidu Teataja
               
               
                  L 114/4
               
            
         KOMISJONI RAKENDUSMÄÄRUS (EL) 2020/517,
         3. aprill 2020,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:
         
                     (1)
                  
                  
                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
                  
               
                     (2)
                  
                  
                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
                  
               
                     (3)
                  
                  
                     Vastavalt nimetatud üldreeglitele tuleks käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
                  
               
                     (4)
                  
                  
                     On asjakohane sätestada, et siduvale tariifiinformatsioonile, mis on esitatud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
                  
               
                     (5)
                  
                  
                     Käesoleva määrusega ette nähtud meetmed on kooskõlas tolliseadustiku komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
         
         
            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
         
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 3. aprill 2020
            
               
                  Komisjoni nimel
               
               
                  presidendi eest
               
               maksunduse ja tolliliidu peadirektoraadi
               
                  peadirektor
               
               Stephen QUEST
            
         
         
            (1)  ELT L 269, 10.10.2013, lk 1.
         
            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
      
      
         
            LISA
            
                        Kauba kirjeldus
                     
                     
                        Klassifikatsioon (CN-kood)
                     
                     
                        Põhjused
                     
                  
                        (1)
                     
                     
                        (2)
                     
                     
                        (3)
                     
                  
                        Toode, mis koosneb umbes 5 m pikkusest tehisokaspuust (mänd) vanikust ja umbes 60 tulega LED-valgusketist, mis on mähitud vaniku ümber. Valguskett saab toidet 230 V toiteallikast. Nii vanik kui ka valguskett on plastist.
                        (Vt foto) (*1)
                        
                     
                     
                        6702 10 00 
                     
                     
                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 3 b ja 6 ning CN-koodide 6702 ja 6702 10 00  sõnastusega.
                        Toode on üldreegli 3 b tähenduses liittoode. Toote objektiivsete omaduste tõttu, nimelt asjaolu, et see koosneb tehisokaspuust vanikust koos tuledega, mis annavad dekoratiivse lisaefekti, on toode eelkõige kavandatud kaunistuseks. Lisaks kasutataks tehisokaspuust vanikut edasi kaunistusena või dekoratiivsel otstarbel ka siis, kui tuled on välja lülitatud. Seetõttu on looduslikuga sarnane tehisokaspuust vanik (vt ka HSi selgitavad märkused, rubriik 6702) komponent, mis määrab toote põhiomadused dekoratiivesemena. Seepärast ei või toodet klassifitseerida muu elektrilambi või -valgustina alamrubriiki 9405 40 .
                        Samuti ei või toodet klassifitseerida alamrubriiki 9505 10  kuuluvaks jõulupühade tooteks, kuna selle objektiivsed omadused viitavad sellele, et seda ei kasutata üksnes jõulupühadel, vaid peamiselt talvehooajal kaunistusena (vt grupi 95 lisamärkus 1 a, viimane lõik).
                        Seepärast tuleb toode klassifitseerida CN-koodi 6702 10 00  alla kui plastist tehislehtedest toode.
                     
                  
               
            
               (*1)  Foto on üksnes illustreeriv.